# Veliko priznanje za gastronomiju Splitsko - dalmatinske županije: Tri nova restorana na MICHELINOVOJ listi

Najnovije izdanje prestižnog MICHELINOVOG vodiča donijelo je značajna priznanja za gastronomsku scenu Splitsko - dalmatinske županije. Restoran Krug dobio je prvu MICHELINOVU zvjezdicu, dok je restoran K.užina Split uvršten na listu Bib Gourmand, oznaku koju MICHELIN dodjeljuje restoranima s kvalitetnim jelima po pristupačnim cijenama. Novost je i da je restoran Franka u Trogiru dobio preporuku u vodiču. Time se, u ovogodišnjem ažuriranom MICHELINOVOM izdanju, nalazi ukupno 21 restoran iz Splitsko - dalmatinske županije, a cijeli popis dostupan je na [službenoj stranici](https://guide.michelin.com/hr/en/split-dalmatia/restaurants).

Ovo priznanje potvrđuje sve jaču poziciju Splita i Splitsko - dalmatinske županije na kulinarskoj karti Europe. MICHELINOVI inspektori, poznati po visokim kriterijima i anonimnosti, prepoznali su kvalitetu navedenih restorana, koji se sada, uz ostale na području Splitsko - dalmatinske županije koji su već izborili svoje mjesto na MICHELINOVOJ listi, ističu kao mjesta za vrhunske gastronomske doživljaje.

- Ovo je iznimno priznanje i još jedan dokaz da je gastronomija jedan od najsnažnijih aduta Splitsko - dalmatinske županije. Čestitam svim djelatnicima turističkog sektora, posebno onima u gastronomiji, koji svakodnevno predano rade kako bi se istaknuli na tržištu i predstavili bogatstvo naše kulinarske ponude svijetu.Naša strategija usmjerena je na razvoj gastronomije kao jednog od najprepoznatljivijih elemenata turističke ponude, na čemu kontinuirano radimo kroz projekte poput „Dalmatinske marende“ i uspješnu kandidaturu za Europsku regiju gastronomije 2027., za koju se intenzivno pripremamo. Ovo novo priznanje je dodatna potvrda da idemo u pravom smjeru - izjavila je Ivana Vladović, direktorica Turističke zajednice Splitsko - dalmatinske županije.